SA se goue Supa-Piet se pad na sukses | Maroela Media
Pieter du Preez. (Foto: Twitter/Bartłomiej Zborowski)
Suid-Afrika se Pieter "Supa-Piet" du Preez is die eerste kwadrupleeg in geskiedenis wat die Ironman-kompetisie voltooi het.
Hy het ook Dinsdagoggend die vierde medalje vir Suid-Afrika op die Paralimpiese Spele ingeoes toe hy goud gewen het in die handfietsry-item. Hy het met 'n tyd van 43:49.41 koning gekraai; amper twee minute vinniger as Italië se Fabrizio Cornegliani in die tweede plek.
Die pad na sukses was inderdaad nie altyd maklik nie. In 2003 het hy sy nek in 'n fietsryongeluk gebreek, terwyl hy sleg geval het en sy AC-gewrig heeltemal ontwrig het.
"Toe ek op die grond land, het ek geweet ek het my nek gebreek, want ek kon niks beweeg nie.
"Ek sê altyd ek was gebore om 'n kwadrupleeg te wees. Ek weet dit is 'n vreemde ding om te sê, maar ek het net geweet dis hoe dit moet wees," het Du Preez in Oktober verlede jaar aan kykNET in die reeks Gewoon Ongewoon gesê.
Pieter du Preez het Suid-Afrika se derde goue medalje by die Paralimpiese Spele in Tokio gewen. (Foto: Twitter)
"Tensy jy nie in hierdie posisie sit nie, sal mense nie maklik verstaan wat dit verg vir my om teen nie-gestremdes aan 'n Ironman-kompetisie deel te neem nie. Dit is amper onmoontlik."
Hy het vertel hy ervaar die vryheid wat hy gehad het voor sy ongeluk wanneer hy in die swembad is. "Jy dryf en daar is geen gewig nie," sê hy.
"Mense kyk na alles wat ek doen en dink dit is so ongelooflik, maar die ongelooflikste persoon in die prentjie is my vrou. My drome het ons drome geword en dit is 'n absolute spanpoging tussen ons twee."
Hulle het 'n jong seuntjie, Pietman. "Ons kyk na die oop deure en vind altyd 'n manier om dinge te maak werk. Aan die einde van die dag is hierdie net jou lyf, dit is nie wie jy is nie. Pieter is die ou hier binne.
"Ek wil net 'n pa wees vir my seun en 'n man vir my vrou."
Kyk hier na Du Preez se onderhoud met kykNET:
Paralimpiese Spele 2020 Pieter du Preez
Entstof beskerm wel teen nuwe virusvariant – Nios
Pieta jy is n eye opener vir baie van ons vir my is jy beslis sterkte voorentoe hou jou oe oop my vriend
Hoe mooi is dit nie! Baie geluk!
Wat n ongelooflike kosbare getuienis….dankie vir die pragtige berig….seenwense aan Piet
Piet moet 'n motiveringspreker word. Maroela kan hom gerus 'n spasie gee vir 'n motiveringshoekie om die klomp negatiewes hier wat oor alles kla op te beur (te laat bykom).